
Fullmakt for tildeling av doktor- og postdoktorstipend

I styremøte 22. juni 2005 under sak S 39/05 ble det sentrale forskningsutvalget foreslått nedlagt, og universitetsstyret vedtok slik fordeling av de oppgaver/ansvar som tidligere lå til dette utvalget:

1. De forskningsstrategiske oppgaver tillegges universitetsstyret.

2. Styret selv og universitetsledelsen behandler utvalgets tidligere oppgaver.

En av de sakene som det tidligere forskningsutvalget behandlet, var tildeling av overgangsstipend. Ordninga med overgangsstipend har eksistert siden 1992 og ble opprettet for å ta vare på gode kandidater som enten var ferdige med sitt doktorgradsstipend eller nyss hadde avlagt hovedfagseksamen og var i ferd med å søke stipend eller stilling for en videre forskerkarriere. Det er i dag langt flere søkere til stipendiet enn det vi har avsatt midler til. Stipendet skulle dekke lønn for en periode på 3-5 måneder, men på grunn av stor søknad har det normale vært at vi de senere årene har gitt et lønnstilskudd på 3 måneder. For 2005 er det totalt satt av ca. kr 2,2 millioner til dette formålet, og normalt er det omlag 60 søkere til ca. 20 stipend.
Det er to kategorier søkere som kan være kvalifiserte for overgangsstipend, postdoktorkategorien og doktorgradskategorien. Formålet med stipendet er å gi dyktige kandidater som vil søke/vente på avklaring på ordinært doktorgrads-/postdoktorstipend et visst økonomisk handlingsrom etter at de har avsluttet en utdanning som kan brukes til å ferdigstille prosjektbeskrivelser o. l. For postdoktorkategorien er målgruppa dyktige forskere som nettopp har disputert eller levert inn avhandlinga og som enten søker fast stilling eller prosjektmidler for å fortsette en forskerkarriere ved Universitetet i Tromsø. For doktorgradskategorien er ordninga rettet mot dyktige kandidater som nettopp har avlagt hovedfags-/mastergradseksamen og som søker/planlegger ei doktorutdanning ved UiTø.

Innstilling til overgangsstipend skal være basert på en samlet vurdering, der anbefaling fra fagmiljø/fakultet, fullføring på normert tid, muligheten for stilling/stipend og at faget er innafor UiTøs satsingsområder skal tillegges avgjørende vekt. Dessuten vil søkere i begge kategorier bli vurdert i forhold til sårbare fag, fag med rekrutteringsproblem, kjønn og tidligere fordeling mellom fakultetene. Når det gjelder doktorgradskategorien er karakterer, både fra master/hovedfag og lavere grad, avgjørende.

Universitetsdirektørens vurdering

Overgangsstipend blir normalt lyst ut ganske nær opp til semesterslutt for å få med så mange kvalifiserte søkere som mulig. For de fleste kandidatene vil det også være viktig at den ”hjelpen” som et slikt lønnstilskudd kan representere, blir avgjort relativt hurtig mens de ennå er i miljøet. Det gjør at det organ som skal tildele slike overgangsstipend, må kunne avgjøre søknadene raskt og samtidig kunne gjøre strategiske valg. 

Fordi det her er snakk om korte engasjement som normalt gjøres på fullmakt, vil ordinære tilsettingsorgan ikke være naturlig å gjøre bruk av i denne typen saker. Det er også en viss risiko for at regelverk som ligger til grunn for ordinære tilsettinger i for stor grad ville virke inn på stipendtildelingen. I tillegg vil ønsket om rask saksbehandling gjøre det vanskeligere å bruke denne typen partssammensatte organ.

I vedtaket som styret gjorde i 22. juni heter det i punkt 2 at styret selv og universitetsledelsen behandler utvalgets tidligere oppgaver. Universitetsdirektøren vurderer det slik at dette er en type saker som på grunn av størrelse og ønske om rask avgjørelse normalt ikke legges fram for universitetsstyret. Universitetsstyrets tilsettingsutvalg er heller ikke et egnet organ. I tillegg til de prioriteringer som fakultetene gjør, er det også viktig at universitetsledelsen kan bruke denne ordningen aktivt for om mulig å sikre dyktige kandidater. Selv om universitetsdirektøren ikke vurderer dette som ordinære tilsettingssaker, ser universitetsdirektøren at det kan være hensiktsmessig ut fra flere hensyn at universitetsstyret er representert ved behandlingen. I sak vil dette normalt omfatte gruppen midlertidig vitenskapelige tilsatte, og vi foreslår derfor at representanten for denne gruppen i universitetsstyret supplerer universitetsledelsen ved tildeling av overgangsstipend. I dagens styre vil denne representanten være en doktorgradsstudent.

Forslag til 

vedtak:

Universitetsstyret gir universitetsledelsen supplert med representanten for de midlertidig vitenskapelig tilsatte i universitetsstyret fullmakt til å fordele overgangsstipend for kategoriene postdoktor og doktorgrad.

